Pippie-fonds nie langer ondersoek niePippie Kruger. Foto: Facebook “Die saak is gesluit en sal nie langer ondersoek word nie,” het kapt. Paul Ramaloko, woordvoerder van die Valke, gesê. Geen verdere besonderhede is bekend gemaak nie. Pippie se Gesiggie, wat in 2012 as ’n privaatmaatskappy gestig is, word gebruik om geld in te samel vir Pippie Kruger nadat sy derdegraadse brandwonde oor 80% van haar lyfie opgedoen het toe ’n vuuraansteekmiddel ontplof het. Die ongeluk het op Oujaarsdag in 2011 plaasgevind. Pippie was twee jaar oud ten tyde van die voorval. Pippie het in Junie 2012 baanbrekerchirurgie ontvang waar haar eie gekloonde vel, wat in ŉ laboratorium in Boston gekweek is, op haar wonde oorgeplant is. Sedertdien het die fonds ook betaal om vel te kweek en ŉ oorplanting te doen op Celiwe Maseko (5), van Kagiso in die Wes-Rand. Die Valke het verlede jaar gesê ŉ ondersoek is van stapel gestuur na beweringe dat Pippie se Gesissie geld wanbestuur het. ŉ Aansoek om die maatskappy na ŉ nie-winsgewende organisasie oor te skakel, is deur die departement van maatskaplike ontwikkeling afgekeur omdat die fonds reeds as ŉ maatskappy geregistreer is.